Universis sancte matris ecclesie filiis notificamus, fidelique ac veraci stilo, ne qua in posterum oblivione seu errore deleatur, scriptum relinquimus quod dominus Villermus de Marrigniaco, conestabulus, gravissima infirmitate correptus, mortisque jam imminentis periculo valde permotus, obtulit Deo et monachis Sancte Marie de Buxeria elemosinam, dando scilicet eis ex integro ac perpetualiter Richardum de Fisse totumque ipsius tenementum. Facta est autem donatio ista apud Marrigniacum, in manu domni Galonis, abbatis Buxerie, duobus ex monachis ejus presentibus, Galone videlicet de Monte Regio et Humberto de Eschanna, Galone quoque monacho Divionensi, fratre predicti Willelmi; Hugone de Marrigniaco et Haymone, fratre ejus, Willermo de Orgiul, Jordano de Marrigniaco, Odone de Sarrigniaco et Johanne maiore Barbireiaci. Defuncto vero non multo post tempore supradicto Willermo conestabulo, uxor illius Aalasia nomine, filiisque eorum Odo et Haymo, dominus quoque Artaldus, prefate Aalasie maritus secundus, concesserunt iterum et laudaverunt eamdem, ut prius facta fuerat, laudationem, investientes inde domnum Galonem, Buxerie abbatem, in domo sua apud Divionem per Benignum predicti Richardi, jam defuncti, filium. Ut autem hoc libentius facerent, concessit eis idem Galo in suis omniumque fratrum suorum orationibus atque beneficiis spiritualibus participationem insuper et domine Aalasie sepulturam in domo Buxerie, si tamen Marrigniaco eam obire contigerit. Rei hujus testes sunt: Humbertus de Eschenna monachus, et Petrus conversus, Robertus, decanus Divionensis, Odo de Sarrigniaco, rediens de Sancto Michaele, Haymo Brunus, Stephanus Chalchard, Johannes Balistarius, Johannes, maior Barbireiaci, Petrus de Eschelo et Aroard et Durannus, predicti Roberti capellanus. Ego Robertus, decanus, ex precepto domini Artaldi, uxorisque sue Aalasie, filiorumque ejusdem Aalasie, Odonis scilicet et Haymonis, cartam presentem sigilli mei impressione confirmo.